Kyk: Poskantoor vies oor ou hoendervideoFoto ter illustrasie. (Foto: SA Post Office/Twitter) Werkers van die Witrivier-poskantoor in Mpumalanga wat op video vasgevang is toe hulle die vere van ŉ spul dooie hoenders in ŉ poskamer uitpluk, is glo lankal in die pad gesteek. Dié video is reeds in 2018 deur die Laevelder-koerant gepubliseer, maar doen nou weer die ronde op sosiale media. Die Suid-Afrikaanse Poskantoor het vandeesweek in reaksie hierop ŉ verklaring uitgereik waarin hy bevestig dat die twee werkers wat op die video te sien is destyds na afloop van ŉ dissiplinêre verhoor afgedank is. Die dissiplinêre proses is glo kort na die verskyning van die video afgehandel. “Die Poskantoor handhaaf etiese gedrag en het ŉ streng beleid teen alle vorme van onreëlmatige of onwettige gedrag. Die Poskantoor sê hy werk hard om ŉ kultuur te vestig wat op goeie kliëntediens geskoei is. “Die betrokke poskantoortak het onlangs komplimente by lede van die publiek oor hulle goeie diens ontvang.” Die Poskantoor het mense aangemoedig om enige verdagte gedrag “met soveel as moontlik bewyse” by [email protected] aan te meld.